Det er ikke alle immaterielle rettigheder, der kan registreres. Dette gælder f.eks. ophavsrettigheder, som ikke kan registreres i Danmark (dette er dog muligt i nogle få andre lande). Varemærkeret kan opnås både gennem brug og ved registrering.
Hvis man ønsker at registrere et varemærke, skal man udarbejde og indlevere en ansøgning til det eller de lande/regioner, hvori man ønsker at få beskyttet sit varemærke. Selv om man godt kan opnå beskyttelse af sit varemærke gennem brug heraf (uden registrering), har det en række klare fordele at få sit varemærke registreret.
Hvis man har begået en opfindelse, vil det være relevant at overveje, hvorvidt det er muligt (og om det kommercielt giver mening) at ansøge om patent på opfindelsen. I denne proces bør man søge råd hos en patentagent.
I forbindelse med udviklingen og lanceringen af nye produkter vil det være relevant at overveje, hvorvidt der er grundlag for at søge om designregistrering af produkternes fremtoning. Vi hjælper med udarbejdelse og indlevering af designansøgninger i Danmark, EU og resten af verden (via vores internationale netværk af agenter og advokater).